b'\n_START_ARTICLE_\nMiamit\n_START_SECTION_\nFort St. Louis\n_START_PARAGRAPH_\nEnsimm\xc3\xa4iset havainnot miameista tulivat ranskalaisilta tutkimusmatkaajilta ja papeilta. L\xc3\xa4hetyssaarnaaja Jacques Marquetten tiedet\xc3\xa4\xc3\xa4n vierailleen miamien kyliss\xc3\xa4 syksyll\xc3\xa4 1673. Ranskalaiset jesuiitat tekiv\xc3\xa4t miamien parissa l\xc3\xa4hetysty\xc3\xb6t\xc3\xa4, koska pitiv\xc3\xa4t n\xc3\xa4it\xc3\xa4 yst\xc3\xa4v\xc3\xa4llisin\xc3\xa4 ja helpommin l\xc3\xa4hestytt\xc3\xa4vin\xc3\xa4 kuin muita alueen intiaaneja. Samalla vuosisadalla miamit kuitenkin joutuivat j\xc3\xa4tt\xc3\xa4m\xc3\xa4\xc3\xa4n maansa Wisconsinin Green Bayn ymp\xc3\xa4rist\xc3\xb6ss\xc3\xa4, josta heid\xc3\xa4t karkottivat kickapoot, potawatomit ja muut pohjoiset heimot. Miamit hakivat turvaa irokeesien liittokunnan senecoista ja tekiv\xc3\xa4t n\xc3\xa4iden kanssa suuren sotaretken illinois-intiaanien maille. _NEWLINE_1680-luvun alussa miamit onnistuivat jesuiittojen v\xc3\xa4lityksell\xc3\xa4 solmimaan rauhan illinoisien kanssa. Samoihin aikoihin perustettu ranskalaisten uusi kauppa-asema Fort St. Louis sai ymp\xc3\xa4rilleen miameista, illinoiseista ja shawneiden pakolaisryhmist\xc3\xa4 muodostuvan populaation, jonka yhteisluvuksi on arveltu jopa 20\xc2\xa0000 intiaania. Irokeesit eiv\xc3\xa4t voineet ummistaa silmi\xc3\xa4\xc3\xa4n ranskalaisten ja algonkin-heimojen v\xc3\xa4liselt\xc3\xa4 kaupank\xc3\xa4ynnilt\xc3\xa4, vaan l\xc3\xa4hettiv\xc3\xa4t vuonna 1684 raskaasti aseistetun seneca-armeijan antamaan miameille mallia tehokkaasta sodank\xc3\xa4ynnist\xc3\xa4, ja tuhoamaan my\xc3\xb6s illinoisien uudet kyl\xc3\xa4t. Senecoja odotti kuitenkin yll\xc3\xa4tys. Vastassa oli v\xc3\xa4kivahva miamien, illinoisien ja ranskalaisten muodostama liitto, jota shawneiden ryhm\xc3\xa4t t\xc3\xa4ydensiv\xc3\xa4t. Senecat eiv\xc3\xa4t kyenneet valtaamaan Fort St. Louisia, vaan joutuivat palaamaan kotimaahansa vajaalukuisina ja n\xc3\xb6yryytettyin\xc3\xa4. Fort St. Louis osoittautui heille ylitt\xc3\xa4m\xc3\xa4tt\xc3\xb6m\xc3\xa4ksi l\xc3\xa4ntiseksi raja-aidaksi.\n_START_SECTION_\nRauhansopimus vuonna 1701\n_START_PARAGRAPH_\nRanskalaiset aloittivat sodan irokeeseja vastaan samana vuonna kun n\xc3\xa4m\xc3\xa4 olivat yritt\xc3\xa4neet vallata Fort St. Louisin. Britit olivat irokeesien takana yllytt\xc3\xa4en n\xc3\xa4it\xc3\xa4 tuhoamaan Uuden-Ranskan liittolaisineen. Aluksi ranskalaiset k\xc3\xa4rsiv\xc3\xa4tkin tappioita, mutta jo seuraavien vuosien aikana tilanne alkoi muuttua heid\xc3\xa4n edukseen. Uuden-Ranskan vastaiskut olivat kovia. Vuonna 1686 he polttivat useita senecain kyli\xc3\xa4. Irokeesit tekiv\xc3\xa4t iskuja ranskalaisten kanssa liittoutuneiden heimojen maille. Senecat onnistuivat h\xc3\xa4vitt\xc3\xa4m\xc3\xa4\xc3\xa4n l\xc3\xa4hell\xc3\xa4 nykyist\xc3\xa4 Chicagoa olleen miamien kyl\xc3\xa4n, kun soturit olivat muualla. Seuraavan vuosikymmenen aikana ranskalaisten hyvin aseistamat suurten j\xc3\xa4rvien heimot p\xc3\xa4\xc3\xa4siv\xc3\xa4t k\xc3\xa4\xc3\xa4nt\xc3\xa4m\xc3\xa4\xc3\xa4n tappiot voitoiksi. Vuonna 1700 irokeesit solmivat rauhan ranskalaisten sek\xc3\xa4 1701 kaikkien heid\xc3\xa4n kanssaan liittoutuneiden intiaanien kanssa.\n_START_SECTION_\nKaupank\xc3\xa4ynnist\xc3\xa4 sodank\xc3\xa4yntiin\n_START_PARAGRAPH_\nMiamit keskittiv\xc3\xa4t 1700-luvun alusta eteenp\xc3\xa4in asumisensa Indianaan ja siell\xc3\xa4 Wabash- ja Kankakee-jokien varsille. He rikkoivat liittonsa illinoisien kanssa, koska eiv\xc3\xa4t pit\xc3\xa4neet n\xc3\xa4ist\xc3\xa4. Englantilaisten turkiskauppiaitten houkutellessa miameja kauppasuhteisiin kanssaan tuli Uuden-Ranskan kauppiailla kiire laajentaa kauppaverkostoaan miamien maille. 1710-luvulla miamit saivat territorioonsa Indianassa hetkess\xc3\xa4 kolme ranskalaisten kauppa-asemaa. Vanhojen miamijohtajien tilalle siirtyneet nuoremmat p\xc3\xa4\xc3\xa4llik\xc3\xb6t tunsivat kuitenkin lis\xc3\xa4\xc3\xa4ntyv\xc3\xa4\xc3\xa4 houkutusta brittil\xc3\xa4isten kauppatavaraa kohtaan, joka oli laadukkaampaa ja edullisempaa kuin kilpailijoilla. Vuonna 1747 p\xc3\xa4\xc3\xa4llikk\xc3\xb6 Memeskian johtamat miamit liittyiv\xc3\xa4t brittil\xc3\xa4ismielisen wyandotien johtajan Nicolas Orontonyn joukkoihin ja polttivat l\xc3\xa4ntisess\xc3\xa4 Ohiossa er\xc3\xa4\xc3\xa4n ranskalaisen kauppa-aseman._NEWLINE_Englantilaisten ja ranskalaisten kasvava halu ottaa Ohion maaseutu itselleen johti vuonna 1756 alkaneeseen seitsenvuotiseen sotaan maiden v\xc3\xa4lill\xc3\xa4. Alueen intiaanit k\xc3\xa4sittiv\xc3\xa4t, ettei heille j\xc3\xa4isi mit\xc3\xa4\xc3\xa4n voitti kumpi tahansa. Miamit ja muut Ohion heimot olivat kuitenkin valmiit tukemaan sodassa ranskalaisia saatuaan n\xc3\xa4ilt\xc3\xa4 musketteja, jotka kiinnostavuudessaan voittivat brittien tarjoamat tavarat._NEWLINE_Sodan p\xc3\xa4\xc3\xa4ttyminen englantilaisten voittoon ei merkinnyt levottomuuksien loppumista. Kev\xc3\xa4\xc3\xa4ll\xc3\xa4 1763 miamit saivat ottawien p\xc3\xa4\xc3\xa4llik\xc3\xb6lt\xc3\xa4 Pontiacilta viestinviej\xc3\xa4n tuoman sotavy\xc3\xb6n merkiksi englantilaisia vastaan suunnatusta suuresta intiaanikapinasta. Aluksi miamit kielt\xc3\xa4ytyiv\xc3\xa4t. He muuttivat my\xc3\xb6hemmin mielt\xc3\xa4\xc3\xa4n kuullessaan millaiset m\xc3\xa4\xc3\xa4r\xc3\xa4t eri heimojen sotureita oli lupautunut mukaan Pontiacin kapinaan. Miamit osallistuivat kahden linnakkeen valtaamiseen, mutta eiv\xc3\xa4t olleet halukkaita osallistumaan brittien teurastukseen, vaan kohtelivat vankejaan lempe\xc3\xa4sti. Yhdysvaltain itsen\xc3\xa4isyyssodassa miamit asettuivat Englannin puolelle siirtolaisia vastaan.\n_START_SECTION_\nLittle Turtlen sota\n_START_PARAGRAPH_\nOhion rajaseuduilla toistuville h\xc3\xa4irik\xc3\xb6inneille p\xc3\xa4\xc3\xa4tti panna pisteen Yhdysvaltojen ensimm\xc3\xa4inen presidentti George Washington. H\xc3\xa4nen valtuuttamanaan luoteisterritorion (Ohio, Indiana ym.) kuvern\xc3\xb6\xc3\xb6ri Arthur St. Clair ker\xc3\xa4si joukko-osaston, jonka teht\xc3\xa4v\xc3\xa4n\xc3\xa4 oli panna j\xc3\xa4rjestykseen Ohiolaakson intiaanit. Yli tuhatta sotilasta laitettiin komentamaan prikaatinkenraali Josiah Harmar._NEWLINE_Vuonna 1790 Harmanin johtama jalkav\xc3\xa4kiosasto teki marssin intiaanien alueille Ohiolaaksossa. Mets\xc3\xa4n suojassa odottavat Little Turtlen johtamat miamit ja Blue Jackettia seuraavat shawneet olivat k\xc3\xa4ytt\xc3\xa4neet h\xc3\xa4m\xc3\xa4ystaktiikkaa ja houkutelleet Harmarin jalkav\xc3\xa4en yh\xc3\xa4 syvemm\xc3\xa4lle mets\xc3\xa4\xc3\xa4n. Kun amerikkalaiset k\xc3\xa4sittiv\xc3\xa4t k\xc3\xa4velleens\xc3\xa4 ansaan, oli liian my\xc3\xb6h\xc3\xa4ist\xc3\xa4 per\xc3\xa4\xc3\xa4nty\xc3\xa4. Intiaanit surmasivat 183 sotilasta. _NEWLINE_Tieto tapauksesta levisi kummankin osapuolen taholla nopeasti eteenp\xc3\xa4in. Little Turtle ja Blue Jacket saivat riveihins\xc3\xa4 muiden heimojen sotureita p\xc3\xa4\xc3\xa4llik\xc3\xb6ineen. Yhdysvallat suunnitteli uutta iskua. Harmanin paikan t\xc3\xa4ytti kuvern\xc3\xb6\xc3\xb6ri Arthur St. Clair. Nyt suurin osa tulevasta sotajoukosta ker\xc3\xa4ttiin rajaseudun vapaaehtoisista. N\xc3\xa4in saatiin liki 2000 sotilasta k\xc3\xa4sitt\xc3\xa4v\xc3\xa4 jalkav\xc3\xa4kirykmentti. Joukossa oli jopa naisia. Liikkeelle l\xc3\xa4hdettiin tarkoituksena yll\xc3\xa4tt\xc3\xa4\xc3\xa4 intiaanit, mutta amerikkalaisten liikkuminen oli hidasta  mukana olleiden naisten hidastaessa marssin etenemist\xc3\xa4. Mets\xc3\xa4t olivat vaikeakulkuisia. Miamit, shawneet, ojibwayt, ottawat ja potawatomit olivat hyvinkin tarkoin selvill\xc3\xa4 siit\xc3\xa4 miss\xc3\xa4 St. Clairin jalkav\xc3\xa4kikomppania kulloinkin kulki._NEWLINE_St. Clair m\xc3\xa4\xc3\xa4r\xc3\xa4si miehens\xc3\xa4 pystytt\xc3\xa4m\xc3\xa4\xc3\xa4n pieni\xc3\xa4 huoltolinnakkeita matkan varrelle. Lopulta, kuukausien marssin j\xc3\xa4lkeen, he saapuivat Wabash-joen varrelle, josta l\xc3\xb6ytyv\xc3\xa4 korkea mets\xc3\xa4alue sopi hyvin asemapaikaksi. Osa vapaaehtoisista oli luopunut sotaretkest\xc3\xa4 kyll\xc3\xa4stytty\xc3\xa4\xc3\xa4n loputtomaan ja uuvuttavaan marssimiseen ilman kunnon muonaa ja palkkaa. Perille jaksaneet olivat v\xc3\xa4syneit\xc3\xa4 kokemistaan rasituksista._NEWLINE_Seuraavana aamuna, 3. marraskuuta 1791 hieman ennen auringonnousua intiaanit tekiv\xc3\xa4t yll\xc3\xa4tyshy\xc3\xb6kk\xc3\xa4yksen. Leirin ulkolaidoilla nukkuvat v\xc3\xa4rv\xc3\xa4tyt sotilaat olivat kokemattomia ja joutuivat paniikkiin. He s\xc3\xa4nt\xc3\xa4siv\xc3\xa4t leirin keskiosiin, jossa lep\xc3\xa4siv\xc3\xa4t tykist\xc3\xb6n miehet ja muut sotilaat. Kaaos oli t\xc3\xa4ydellinen. Ennen kuin kuvern\xc3\xb6\xc3\xb6ri St. Clair sai organisoitua pistimin aseistetut jalkamiehens\xc3\xa4 vastahy\xc3\xb6kk\xc3\xa4ykseen, olivat hy\xc3\xb6kk\xc3\xa4\xc3\xa4j\xc3\xa4t jo kadonneet. Miesten etsiess\xc3\xa4 vihollisia mets\xc3\xa4ss\xc3\xa4, oli intiaanien helppo poimia heid\xc3\xa4t yksitellen. Kolme tuntia kest\xc3\xa4neen taistelun aikana oli St. Clairin joukoista tuhottu l\xc3\xa4hes puolet. Osa vapaaehtoisista antautui. Kuvern\xc3\xb6\xc3\xb6ri antoi vet\xc3\xa4ytymisk\xc3\xa4skyn joukoilleen ja he onnistuivat murtautumaan vihollislinjan l\xc3\xa4vitse ja pakenemaan l\xc3\xa4hes 50 kilometrin p\xc3\xa4\xc3\xa4ss\xc3\xa4 olevaan Fort Jeffersoniin. Yli 600 amerikkalaista oli surmattu taistelun aikana ja haavoittuneita oli satoja. Intiaanit olivat saavuttaneet er\xc3\xa4\xc3\xa4n suurimmista voitoistaan sodissaan valkoisia vastaan.  Samalla Tappio oli suurin mit\xc3\xa4 Yhdysvaltain armeija koki milloinkaan sodissa intiaaneja vastaan._NEWLINE_St. Clairin tappio nosti intiaanien mielialaa ja toi paljon mainetta Little Turtlelle. Delawaret ja wyandotit olivat valmiit liittym\xc3\xa4\xc3\xa4n mukaan seuraaviin sotiin. Kes\xc3\xa4ll\xc3\xa4 1793 pidettiin Sanduskyss\xc3\xa4 amerikkalaisten ja intiaanien v\xc3\xa4linen neuvottelu, jonka tarkoituksena oli saada Yhdysvaltojen k\xc3\xa4ytt\xc3\xb6\xc3\xb6n Ohiolaaksossa asuvien intiaanien maat rauhanomaisin keinoin. Neuvottelut raukesivat hy\xc3\xb6dytt\xc3\xb6min\xc3\xa4.\n_START_SECTION_\nFallen Timbers\n_START_PARAGRAPH_\nUuden amerikkalaisen sotav\xc3\xa4kiosaston komentajaksi m\xc3\xa4\xc3\xa4r\xc3\xa4ttiin kenraali Anthony Wayne, joka kantoi liikanime\xc3\xa4 "Mad". Nimi oli Itsen\xc3\xa4isyyssodan peruja ja kuvasti h\xc3\xa4nen pelottomuuttaan.  Wayne sai taakseen 3000 sotilasta. H\xc3\xa4n ei kuitenkaan aloittanut sotaa heti. Intiaanit olivat ihmeiss\xc3\xa4\xc3\xa4n, kun hy\xc3\xb6kk\xc3\xa4yst\xc3\xa4 ei kuulunut. Osa heist\xc3\xa4  kyll\xc3\xa4styi toimettomaan olotilaan poistuen takaisin kyliins\xc3\xa4._NEWLINE_Wayne rakensi linnakkeen, Fort Recoveryn. Se nousi samalle paikalle, jossa kuvern\xc3\xb6\xc3\xb6ri St. Clairin joukot olivat k\xc3\xa4rsineet tappionsa. Kes\xc3\xa4ll\xc3\xa4 1794 Little Turtle miamisotureineen teki hy\xc3\xb6kk\xc3\xa4yksen linnaketta vastaan, mutta laihoin tuloksin. Heid\xc3\xa4t ly\xc3\xb6tiin takaisin. T\xc3\xa4m\xc3\xa4n j\xc3\xa4lkeen Little Turtle alkoi puhua rauhan puolesta koska ei uskonut sodan auttavan heid\xc3\xa4n asiaansa. H\xc3\xa4nen paikkansa korvasi ottawien p\xc3\xa4\xc3\xa4llikk\xc3\xb6 Turkey Foot._NEWLINE_Lopulliseksi sotan\xc3\xa4ytt\xc3\xa4m\xc3\xb6ksi muodostui Erie-j\xc3\xa4rven rannalla oleva Fallen Timbers. Myrskynkaatamien lukuisten puiden t\xc3\xa4ytt\xc3\xa4m\xc3\xa4 mets\xc3\xa4maa tarjosi Waynen joukoille hyv\xc3\xa4n leiripaikan. Blue Jacketin ja Turkey Footin joukot seurasivat sotilaita ja majoittuivat sopivan matkan p\xc3\xa4\xc3\xa4h\xc3\xa4n. Kumpikin puoli odotti hy\xc3\xb6kk\xc3\xa4yst\xc3\xa4. Waynen armeijalla oli hyv\xc3\xa4t muonavarastot, mutta intiaanit k\xc3\xa4rsiv\xc3\xa4t n\xc3\xa4lk\xc3\xa4\xc3\xa4. Usean p\xc3\xa4iv\xc3\xa4n turhan odottelun j\xc3\xa4lkeen osa sotureista l\xc3\xa4hti t\xc3\xa4ydent\xc3\xa4m\xc3\xa4\xc3\xa4n muonavarastojaan englantilaisten linnakkeeseen Fort Miamiin. _NEWLINE_20. elokuuta 1794 Wayne antoi k\xc3\xa4skyn hy\xc3\xb6kk\xc3\xa4ykseen, jota Blue Jackettin n\xc3\xa4lkiintyneet soturit eiv\xc3\xa4t pystyneet torjumaan. Mets\xc3\xa4n k\xc3\xa4tk\xc3\xb6iss\xc3\xa4 k\xc3\xa4ytiin lyhyt taistelu, joka oli tunnissa ohi. Tiedot intiaanien menetyksist\xc3\xa4 vaihtelevat noin 40:st\xc3\xa4 useaan sataan.  Taistelu riitti lopettamaan alueen intiaanisodat. Fort Miamista ruokaa ja turvaa hakevat intiaanit eiv\xc3\xa4t p\xc3\xa4\xc3\xa4sseet linnakkeeseen, koska britit eiv\xc3\xa4t suostuneet avaamaan pakolaisille portteja amerikkalaisten pelosta._NEWLINE_Vuotta my\xc3\xb6hemmin elokuussa 1795 monien sotaan osallistuneiden heimojen p\xc3\xa4\xc3\xa4llik\xc3\xb6t k\xc3\xa4viv\xc3\xa4t allekirjoittamassa sopimuksen Fort Greenvilless\xc3\xa4. He luovuttivat koko Ohion ja suuren palan Indianaa Yhdysvaltojen hallitukselle. Miamip\xc3\xa4\xc3\xa4llikk\xc3\xb6 Little Turtle oli allekirjoittajien joukossa. H\xc3\xa4nest\xc3\xa4 tuli juhlittu sankari. Vuonna 1812 h\xc3\xa4n kuoli luonnollisen kuoleman saatuaan eurooppalaisen taudin - kihdin. H\xc3\xa4n menehtyi taudin aiheuttamiin komplikaatioihin.\n_START_SECTION_\nKohti nykyaikaa\n_START_PARAGRAPH_\n1800-luvun vaiheilla alkoi miameja siirty\xc3\xa4 pienin\xc3\xa4 ryhmin\xc3\xa4 nykyiseen Missouriin. Weat, piankashawt ja pepikokiat myiv\xc3\xa4t maitaan hallitukselle. 1830-luvulla mainitut heimot olivat j\xc3\xa4tt\xc3\xa4neet kokonaan Indianan, my\xc3\xb6hemmin my\xc3\xb6s Missourin alueet, josta he siirtyiv\xc3\xa4t Kansasiin. T\xc3\xa4\xc3\xa4ll\xc3\xa4 he solmivat kiinte\xc3\xa4n liiton entisten vihamiestens\xc3\xa4 illinoisien kanssa. 1860-luvulla hallitus siirsi heid\xc3\xa4n yhdyskuntansa Oklahomaan._NEWLINE_Suurin osa miameista j\xc3\xa4i Indianaan, jossa he asuvat yh\xc3\xa4 Wabash-joen yl\xc3\xa4juoksulla alkuper\xc3\xa4isill\xc3\xa4 maillaan. Miamien l\xc3\xa4hes t\xc3\xa4ysin kadonnutta kielt\xc3\xa4 ollaan elvytt\xc3\xa4m\xc3\xa4ss\xc3\xa4 henkiin tarkoituksena saada se viel\xc3\xa4 joskus heid\xc3\xa4n koulujensa oppikieleksi. Miamien lukum\xc3\xa4\xc3\xa4r\xc3\xa4 on kovassa nousussa. Oklahomassa heit\xc3\xa4 asuu noin 2\xc2\xa0000 henke\xc3\xa4 ja Indianassa luku on jo ylitt\xc3\xa4nyt 6\xc2\xa0000:n rajan.\n_START_SECTION_\nKlaanit ja heimot\n_START_PARAGRAPH_\nMiamit jakaantuivat kuuteen eri heimoon ja moniin klaaneihin, joita alun perin on ollut yli kymmenen. Monet klaanit katosivat 1700-luvun alussa, kun kansan yhteensaattaminen ep\xc3\xa4onnistui. 1700-luvun lopulla miameilla oli yhteinen ylip\xc3\xa4\xc3\xa4llikk\xc3\xb6 Little Turtle, joka valta ylettyi kaikkiin heid\xc3\xa4n ryhmiins\xc3\xa4. Yleens\xc3\xa4 joka kyl\xc3\xa4ll\xc3\xa4 oli oma erillinen johtajansa, joka joskus saattoi olla my\xc3\xb6s nainen. Alkuper\xc3\xa4isess\xc3\xa4 kulttuurissa perinn\xc3\xb6llisill\xc3\xa4 p\xc3\xa4\xc3\xa4llik\xc3\xb6ill\xc3\xa4 oli joitakin hengellisi\xc3\xa4 teht\xc3\xa4vi\xc3\xa4, joista luovuttiin, kun k\xc3\xa4vi ilmi niiden tehottomuus parantaa eurooppalaisten tuomia tauteja, kuten isorokko, tuhkarokko ja paiserutto. Jo 1600-luvun lopulla miameilla tiedettiin olleen parantajien salaseura, joka tunnetaan yh\xc3\xa4 nimell\xc3\xa4 midewiwin. Seuran j\xc3\xa4senill\xc3\xa4 oli l\xc3\xa4\xc3\xa4ketieteellist\xc3\xa4 osaamista ja my\xc3\xb6s suuri poliittinen merkitys.\n_START_SECTION_\nKannibalismi\n_START_PARAGRAPH_\nMiamien alkuper\xc3\xa4iseen uskontoon kuului my\xc3\xb6s erikoistilaisuuksissa harrastettu kannibalismi.  Sodissa saaduista vangeista osaa kidutettiin. Lopuksi heid\xc3\xa4t paistettiin ja sy\xc3\xb6tiin. T\xc3\xa4llaisista tapauksista on runsaasti muistiinmerkint\xc3\xb6j\xc3\xa4.  Yleens\xc3\xa4 n\xc3\xa4m\xc3\xa4 menot olivat koko kansalle avoimet ja liittyiv\xc3\xa4t uskonnollisiin seremonioihin. Vuonna 1821 Michiganin territorion kuvernoori Lewis Cass oli silminn\xc3\xa4kij\xc3\xa4n\xc3\xa4 miamien keski\xc3\xb6isess\xc3\xa4 midewiwin-rituaalissa etsim\xc3\xa4ss\xc3\xa4 vahvistusta huhuille juhlissa tapahtuvasta kannibalismista. Cass ei kuitenkaan kyennyt osoittamaan huhujen mahdollista todenper\xc3\xa4isyytt\xc3\xa4._NEWLINE_Jesuiittapappi Claude-Jean Allouez, joka 1600-luvun j\xc3\xa4lkipuoliskolla opetteli miamien kielen ja perusti heid\xc3\xa4n kyl\xc3\xa4\xc3\xa4ns\xc3\xa4 l\xc3\xa4hetysaseman, on kirjannut yl\xc3\xb6s tietoja miamien alkuper\xc3\xa4isist\xc3\xa4 tavoista, joihin kuului mm. ihmisten uhraaminen pakanajumalalleen auringolle   Jotkut historioitsijat uskovat, ett\xc3\xa4 miamit olivat esihistoriallisella ajalla tapahtuneessa intiaanikulttuurien yhteent\xc3\xb6rm\xc3\xa4yksess\xc3\xa4 omineet aurinkojumalan Mississippin muinaiskulttuurista.\n_START_SECTION_\nAsuminen\n_START_PARAGRAPH_\nMiamit asuivat kupolinmuotoisissa, kaislamatoin verhotuissa wigwameissa. Heid\xc3\xa4n kes\xc3\xa4kyl\xc3\xa4ns\xc3\xa4 sijaitsivat hedelm\xc3\xa4llisen maaper\xc3\xa4n omaavissa jokilaaksoissa. Alun perin kyl\xc3\xa4t olivat suuria, ja niiss\xc3\xa4 asui sukuja monista eri klaaneista. Osa heimoryhmist\xc3\xa4 liikkui kyl\xc3\xa4st\xc3\xa4 toiseen. Miamien viljelem\xc3\xa4\xc3\xa4 ainutlaatuista muunnosta valkoisesta maissista pidettiin yleisesti suuressa arvossa. Elonkorjuun j\xc3\xa4lkeen kyl\xc3\xa4t siirtyiv\xc3\xa4t preerioiden liepeille biisoninmets\xc3\xa4styksen ajaksi. Yhteismets\xc3\xa4styksi\xc3\xa4 pidettiin saukien ja foxien kanssa. Lopuksi hajaannuttiin talveksi moniin eri mets\xc3\xa4stysleireihin.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nEurooppalaisten muistiinpanojen mukaan miamit olivat sivistyneempi\xc3\xa4 kuin suurin osa naapureistaan. He olivat lis\xc3\xa4ksi hyvin ennakkoluulottomia ja varhaiset ranskalaiset tutkimusmatkaajat kuvasivat heit\xc3\xa4 kaunismuotoisemmiksi kuin muita alueen heimoja. Miamien l\xc3\xa4himm\xc3\xa4t naapurit kickapoot ja mascoutenit n\xc3\xa4yttiv\xc3\xa4t heid\xc3\xa4n rinnallaan talonpojilta tai k\xc3\xb6yhilt\xc3\xa4 maaty\xc3\xb6l\xc3\xa4isilt\xc3\xa4. Miameilla oli erityinen mieltymys pukeutua koristeellisiin ja n\xc3\xa4ytt\xc3\xa4viin vaatteisiin. Molemmat sukupuolet tatuoivat itsens\xc3\xa4.\n_START_SECTION_\nAvioel\xc3\xa4m\xc3\xa4 ja vapaa-aika\n_START_PARAGRAPH_\nMiameilla oli oikeus ottaa useampia vaimoja. Lapset ottivat is\xc3\xa4ns\xc3\xa4 klaanin. Naispuolinen avionrikkoja saatettiin tuomita kuolemaan tai h\xc3\xa4nelt\xc3\xa4 leikattiin nen\xc3\xa4 merkiksi rikkomuksesta.  Avioeron ottaminen oli helppoa. Yleens\xc3\xa4 riitti, kun jompikumpi puolisoista vain muutti pois. _NEWLINE_Erilaiset urheilukilpailut olivat miamien vapaa-ajan suuria koko kansan huvitilaisuuksia.  Useimmiten kilpailut j\xc3\xa4rjestettiin eri kylien kesken. Taitojen ja voimien mittaaminen eri pelien yhteydess\xc3\xa4 sai suuret yleis\xc3\xb6m\xc3\xa4\xc3\xa4r\xc3\xa4t. Paini ja uinti olivat miesten suosimia lajeja. Naiset harrastivat keilailua, joka saattoi veny\xc3\xa4 useamman p\xc3\xa4iv\xc3\xa4n mittaiseksi.'